Eyvind Vesselbo (V), 2005-03-04:
Denne sag har også været til første behandling tidligere, men jeg synes godt, at jeg vil give den et ord med på vejen, for det er jo ikke alle, der har hørt førstebehandlingen.
Dette forslag ligger i forlængelse af de mange initiativer, som regeringen har taget for at forbedre integrationen i Danmark, hvor der forestår en kæmpeopgave, efter at vi overtog regeringsmagten i 2001, fordi man havde ladet stå til på det område.
For Venstre er det afgørende, at integrationen lykkes for udlændinge, som af en eller anden grund bliver bosat i det danske samfund, ved hele tiden at holde fokus på, at selvforsørgelse og aktivitet i det danske samfund er vejen frem for den enkelte udlænding til at opretholde sin egen værdighed, men også til at lære det danske samfund at kende helt ind i dets grundkultur.
Det kan kun lade sig gøre, hvis man som tilflytter til Danmark skaber sig en hverdag, hvor det er en del af integrationen, at man også er sammen med danskere og i det hele taget indgår i samfundet på lige vilkår.
Fra en række undersøgelser ved vi imidlertid, at forudsætningen for en vellykket integration i det danske samfund uløseligt er kædet sammen med evnen til at tale og skrive dansk.
Vi har, siden VK-regeringen trådte til i 2001, støttet en række initiativer, som netop har forbedret danskundervisningen i Danmark, og de forbedringer, som ligger i nærværende forslag, finder vi positive.
Det er også positivt, at der stilles en gulerod i udsigt, hvis man tager sin undervisning seriøst, i form af reduceret kaution.
Ligeledes er det positivt, at indsatsen over for en flygtning, som har fået opholdstilladelse, og som stadig opholder sig i asylcenteret, styrkes så markant, som der lægges op til i lovforslaget.
Lovforslaget indeholder også et andet aspekt, nemlig en udvidelse – og det er en udvidelse – af de grundlæggende udvælgelseskriterier i forbindelse med de kvoteflygtninge, som Danmark tager imod som en del af vores internationale aftaler.
Det er vigtigt, at vi nu sikrer, at de flygtninge, som kommer til Danmark, nu også får de bedste muligheder for en god tilværelse i Danmark.
Det vil det nye forslag gøre muligt, i hvert fald i langt højere grad, end tilfældet er i dag.
Der er grupper af flygtninge, som er kommet til Danmark endda for mange år siden, som stadig ikke er blevet en del af det danske samfund.
Mange har endda fået etableret sig i et liv i et parallelsamfund, hvor de ingen kontakt har med det danske samfund.
Dette problem må vi forsøge at minimere ved at udvide udvælgelseskriterierne, så vi i langt højere grad nu fokuserer på at hjælpe de flygtninge til Danmark, som vi også kan se har de største muligheder for at få en fornuftig tilværelse.
Danmark har sagt ja til at modtage kvoteflygtninge, det er positivt.
Det er også positivt, at vi i den forbindelse sikrer os, at de flygtninge, som kommer til Danmark på denne måde, i videst omfang er personer, som har en reel mulighed for at få en positiv tilværelse i Danmark.
Hvad angår mit eget indlæg, har jeg det udmærket, jeg har en god smag i munden.
Men med hensyn til det, som hr. Frank Aaen kom med, har jeg en dårlig smag i munden, for det viser, at hr. Frank Aaen ikke rigtig helt har læst, hvad der står i det her forslag.
Som jeg har understreget, og jeg sagde det endda to gange, er det her jo en udvidelse af de kriterier, der er i forvejen, og som man har bygget på tidligere, hvor man netop også kan tage de grupper, som hr. Frank Aaen nævner.
Jeg har ikke den opfattelse, som hr. Frank Aaen åbenbart har.
Når man fortsat kan gøre det, man hidtil har gjort, men bare udvider det til også at kunne se på, om de nu har en mulighed i Danmark, har jeg svært ved at se, at fordi de er handicappede, kan de ikke blive integreret i det danske samfund.
Det mener jeg sådan set godt at de kan, men man skal jo så også udvælge flygtninge ud fra det grundlag, at de kan blive det.
Derfor vil man sagtens kunne tage den del af kvoteflygtninge, som har handicap, eller som har været udsat for tortur.
Så jeg har svært ved at se problemet.
En kvoteflygtning er vel en kvoteflygtning.